**Tokaji Óvoda 2018/2019-es nevelési év Tehetséggondozásának megvalósulása:**

2018**.**március 24.-től Akkreditált Tehetségpont lettünk. A tehetséges gyermekek fejlesztése két területen valósult meg ebben az évben is.

1. óvodai csoportjainkban napi tevékenységekbe ágyazva

2. kiscsoportos tehetséggondozó műhelyfoglalkozások keretében

Ebben az évben is az óvodapedagógusok aktívan kivették a részüket a műhelymunkákban és a szakkörök vezetésében. A Nemzeti Tehetség Program által meghirdetett „A hazai és határon túli óvodai tehetség-kibontakoztató programok támogatása”című, NTP-OTKP-18 számú pályázat megvalósítására került sor. Két műhely vett részt benne: A Szivárvány nyelvi tehetségműhely és a Varázsceruza kézműves tehetségműhely. A pályázatnak köszönhetően, a műhelyek színvonalas működéséhez szükséges anyag és eszközkészletet tudtuk bővíteni. Örömünkre szolgált, hogy a műhelyvezetők részére személyi juttatást is sikerült biztosítani. Komplex tehetségprogram tervezet került megvalósításra, a céloknak, feladatoknak megfelelően, a gyermekekre differenciáltan szabottan. A nagycsoportos korú beválogatott gyermekek személyiségfejlesztése, a helyi Óvodai Programunkkal azonosan, komplex módon történt. A foglalkozások a nevelői szobában vagy a tornateremben zajlottak. A gyermekek létszáma műhelyenként változó volt. Többnyire alvásidőben, délután, vagy pedig délelőtti játékidőben zajlottak. A gyermekek nagy örömmel, várakozással vettek részt a műhelyfoglalkozásokon. A műhelyek beindítását megelőzte, a műhelyvezetők által kidolgozott Ryans-féle szempontsor alapján történő beválogatás.

**Tehetséggondozó műhelyek**

|  |  |  |
| --- | --- | --- |
| ***Foglalkozás megnevezése*** | ***Részvevő gyermekek száma*** | ***Foglalkozás vezetők*** |
| „Mozognak a törpikék” testi kinesztetikus tehetségműhely | 9 | Csordás Sándorné |
| „Pacsirták” zenei tehetségműhely | 7 | Gorcsa Györgyné  Tóth Sándorné |
| „Szivárvány” nyelvi tehetségműhely | 8 | Kohlmajer Ernőné  Papp Gabriella |
| „Varázsceruza” térbeli vizuális tehetségműhely | 6 | Szabóné Peremiczki Ildikó  Kovács Zoltánné |

**Szakkörök**

|  |  |  |
| --- | --- | --- |
| ***Foglakozás megnevezése*** | ***Résztvevő gyermekek száma*** | ***Foglakozást vezetők*** |
| Ovi-foci | 8 | Csordás Sándorné |
| Néptánc | 40 | Tereminé Szegedi Zsuzsanna |
| Logika | 4 | Mozgi Hedvig |
| „Mocorgó” mozgásfejlesztés | 11 | Papp Istvánné  Bolló Tiborné |

* Ebben az évben is megszerveztük a mese-vers-ének versenyünket a nagycsoportos korú gyermekek számára. 2019.február 12-én vers és ének kategóriában, majd 2019.február 13-án mesemondó versenyen vettek részt a gyermekek. Várakozással, izgalommal, élményekkel gazdagodva zártuk ezeket a napokat, melyek élményt jelentettek mindenki számára.
* 2019. február 13-án családi sport délelőtt megszervezésére került sor, a „Mozognak a törpikék” és az ovi focira járó gyermekeknek és szüleiknek. Ennek helyszíne: az általános iskola sportcsarnoka volt. Különböző mozgásprogramokba kapcsolódtak be a gyermekek, egyénileg és szüleikkel együtt mozoghattak. 2019. május 16-án nyílt napot szervezett a műhelyvezető óvodapedagógus a szülőknek, ahol a gyermekek mozgásfejlesztéséről szerezhettek tapasztalatokat.
* A „Varázsceruza” Tehetségműhely alkotásait, nemcsak az óvodában, hanem a Tokaji Ferenc Gimnázium aulájában megrendezett tehetségnapi kiállításon is megtekintették az érdeklődők. Év végén az elkészült munkákból színvonalas kiállítást rendeztek be a műhelyvezetők az óvoda folyosóján. Az esztétikus alkotásokról, pozitívan elismerően nyilatkozott mindenki.
* A „Szivárvány-szín” nyelvi tehetségműhelybe járó gyermekek gazdagító programként, 2018. május 5-én megtekintették a Paulay Ede Színházban a Tündérszép Ilona és Árgyélus királyfi című mesejátékot.2019. május 5-én bemutatták a szülőknek: A szívtelen csiga című verses mesét, mely nagy sikert aratott, igazi kis színjátékot dramatizáltak a gyermekek.
* Az óvoda néptánc csoportja több alkalommal is megmutatta tudását. Szerepeltek az októberben megrendezett szüreti napon, az időskorúakhoz többször is ellátogattak. A Tokaji Ferenc Gimnázium tehetségnapján nagy sikert arattak néptáncukkal. Az óvodapedagógus nyílt napot szervezett a szülőknek, akik elismerően, elégedetten vettek részt. Év végén a hagyományokhoz híven, Néptánc-gála megrendezésére került sor a Paulay Ede Színházban, ahol nagy sikert arattak a gyermekek néptánc tudásukkal.
* 2019.május 10-én Tehetségnapot szerveztünk az óvodában, ahol bemutatkoztak a műhelyek, így a kisebb gyermekek ízelítőt kaphattak az itt folyó tevékenységekről. A megrendezett mese-vers-ének versenyen szereplő gyermekek közül a legügyesebbek bemutatkoztak az óvoda közönsége előtt. A néptáncosok színvonalas néptánc bemutatót tartottak. A zenei tehetségműhely a hallás és ritmusfejlesztés különféle változatait mutatták be a dalokon keresztül. A nyelvi tehetségműhely előadta A szívtelen csiga című mesét. A kézműves tehetségműhely alkotásai az óvoda folyosóját díszítette.
* Az ovi-focira járó gyermekek a „Bozsik program” keretében 4 Grassroots fesztiválon vettek részt (őszi, téli, tavaszi, tanévzáró) Intézményünk ebben az évben is 40.000Ft értékű sporteszköz fejlesztésben részesült. A program keretén belül a gyermekek év végén motivációs ajándékot, érmeket és gyümölcsöt kaptak.
* A Pacsirták zenei tehetségműhelybe járó gyermekek bővítették ismereteiket a csengettyűk használatával, megismerkedtek a ritmus és hallásfejlesztés változatos módszereivel, elsajátítottak új énekeket, dalos játékokat.
* A „Mocorgó” tornán résztvevő gyermekek közös záró napon vettek részt.
* A Logikai szakköre járó gyermekek egymással vetélkedve oldottak meg fejtörő feladatokat.

Tokaj, 2019. 12. 09.